### Beslutningstema

I denne sag skal det besluttes, om ansøgningen om ændringer i VE-projekt #16 (VE2023), [adresse], kan godkendes. Hvis projektændringen godkendes, skal det besluttes, om der skal afholdes en ny idéhøring for projektet.

### Historik

Projekt #16 indgik i anden ansøgningsrunde (VE2023) med ansøgningsfrist i december 2022. Herefter blev projektet politisk prioriteret på Kommunalbestyrelsens møde i maj 2023.

Der har i august 2023 været afholdt idéhøring, jf. Planloven. Her indgav Forsvarsministeriets Ejendomsstyrelse et høringssvar, der gjorde opmærksom på, at projektet er omfattet af højderestriktioner i forbindelse med militære flyvestationer ([adresse]) på 500 fod, svarende til 150 meter over terræn.

Forvaltningen har pr. 1 april 2024 fået tilladelse til igangsætningen af sagsbehandlingen for projekter fra anden ansøgningsrunde, og sagsbehandlingen er derfor endnu i et tidligt stadie.

### Sagsfremstilling

Bygherre for Projekt #16 (VE2023) har indsendt en anmodning om at ændre det oprindelige projekt. Anmodningen er indsendt med baggrund i Forsvarets høringssvar fra idéhøringen. Bygherre har nu tilpasset projektet, så det indordner sig Forsvarsministeriets retningslinjer. Forvaltningen har løbende været i dialog med såvel Forsvarsministeriets Ejendomsstyrelse og bygherre vedr. problemstillingen omkring højderestriktioner og det konkrete projekt.

Ændringerne i projektet omhandler konkret, at der sker en udskiftning af 2 x 3 stk. vindmøller af 150 meters højde, med 2 X 5 stk. vindmøller af 110 meters højde. Projektet består således af to dele, Del 1: vindmøller og solceller ved bygherres fabriksanlæg syd for Toftlund (Projekt ”Toftlund”) og Del 2: vindmøller ved Hønning ca. 3 km vest for fabrikken (Projekt ”Hønning”). Det reviderede projekt fremgår af bilag 1.

Det oprindelige projekt havde en forventet årlig produktion på 102.835.000 kWh pr. år. Med den foreslåede ændring af projektet vil projektområdet udvides, men med lavere møller og en lavere forventet årlig produktion. Den forventede årlige produktion fra projektet i det ændrede format er:

Del 1 (Toftlund) forventes i alt at kunne producere 23.014.000 kWh pr. år, svarende til årsforbrug i ca. 6.000 gennemsnitshusstande.

Del 2 (Hønning) forventes i alt at kunne producere 21.742.000 kWh pr. år, svarende til årsforbrug i ca. 5.200 gennemsnitshusstande.

Altså en estimeret samlet årlig produktion på 44.756.000 kWh pr. år.

Der har været afholdt en fælles idéhøring for projekterne fra anden ansøgningsrunde.
Planloven er blevet revideret den 1. marts 2024, hvorefter det ikke længere er et lovkrav at afholde idéhøringer.
Tilføjelsen af ekstra vindmøller til projektet er en markant ændring af projektets natur og særligt det visuelle udtryk. At afholde en idéhøring for ændringen af projektet vil være i tråd med den linje, som Tønder Kommune allerede har lagt for sagsbehandlingen af VE-projekterne. Her har transparens og ordentlighed i sagsbehandlingen været vigtige elementer i processen. Forvaltningen anbefaler derfor, at der afholdes en idéhøring, såfremt projektændringen kan godkendes.

Herudover forløber den overordnede proces efter samme princip som hidtil. Processen for VE anlæg er skitseret nedenfor.

Proces for VE anlæg:

Idéhøring med tilhørende borgermøde (allerede gennemført, men det skal besluttes, om en ny skal afholdes)
Politisk behandling af indkomne idéer fra høring
Afgrænsning af miljøvurdering og offentlig høring
Udarbejdelse af lokalplan og kommuneplantillæg, herunder miljørapport og miljøkonsekvensrapport

Politisk proces

Offentlig høring, herunder borgermøde

Politisk proces - evt. tilrettelser

Opstillingen af vindmøller understøtter de vedtagne klimahandlespor i "Vores Klimahandleplan" og kommunens arbejde med implementering heraf.
Ligeledes fremmer det samfundsøkonomisk og miljøvenlig anvendelse af energi til bygningers opvarmning, jf. Tønder Kommuneplan 2017-2029.

### Lovgrundlag

Planloven

### Indstilling Fagchefen for Plan og Udvikling indstiller,

|  |  |
| --- | --- |
| at | projektændringen af Projekt #16, [adresse], godkendes |
| at | der igangsættes en idéhøring for det ændrede projekt, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Klima-, Vækst- og Udviklingsudvalget, 6. maj 2024, pkt. 3:

Indstillingen anbefales.

Beslutning fra Økonomiudvalget, 23. maj 2024, pkt. 8:

Indstillingen anbefales

Osvald Hansen kan ikke følge indstillingen, da han mener, at VE-udrulningen bør afvente tilbagemeldingen fra Ankestyrelsen.

### Beslutning

Kommunalbestyrelsen erklærede Erik Hermansen (A) inhabil, hvorfor han ikke deltog i sagens behandling.

Indstillingen godkendt.

Osvald Hansen (O) og Benthe Winther (A) kan ikke følge indstillingen.